**SZAKDOLGOZATOK FELTÖLTÉSE (NEPTUN)**

1. A feltöltés helye:

**NEPTUN / Tanulmányok / Szakdolgozat / Szakdolgozat feltöltése**

2. A feltöltés ideje:

2.1 A feltöltés kezdete:

A szakdolgozatot akkortól lehet feltölteni, amikor megkapja az alábbi Neptun üzenetet (ekkor válik aktívvá a

szakdolgozat feltöltése gomb):

*„Tisztelt Hallgató!*

*Tájékoztatjuk, hogy [képzés neve] (képzés kódja) képzésén a/az [szakdolgozat címe] szakdolgozat befogadási kérése oktató által elfogadásra került. Módosító: [módosító neve]”*

2.2 A feltöltés határideje:

Az egyes képzések feltöltési határideje elérhető az aktuális tanrendi tájékoztatókban:

<https://www.ajk.elte.hu/tanrend>

3. A feltöltés módja:

3.1 Szakdolgozati dokumentum feltöltése hallgatói webes felületről

A **Tanulmányok / Szakdolgozat/Szakdolgozat jelentkezés** menüponton látható a hallgató megfelelő képzéshez rendelt szakdolgozati sora.

A hallgató a „**Szakdolgozat feltöltése**” gombbal feltöltheti a szakdolgozatát.

A szakdolgozati dokumentum feltöltésekor a hallgató megadja a szakdolgozata végleges címét, kulcsszavakat és a kivonatot, majd a megfelelő fájlformátumban (.pdf vagy .zip) feltölti a szakdolgozati dokumentumát a „**Fájl feltöltése**” gombbal, majd „**Fájlok mentése**” gomb.

Kulcsszó: A dolgozatra jellemző kulcsszavak, diszciplína (tudományág), század, fontosabb személy, történeti jelenség, helyszín stb. Pl.: 17. század; Magyarország; Habsburg birodalom. Kivonat: A dolgozat rövid, szöveges összefoglalója, tartalma, főbb kérdésfelvetéseinek összefoglalása.

(A kulcsszó, illetve a kivonat külön-külön max. 500 karakter lehet.)

A szakdolgozati fájl a szakdolgozati soron „Szakdolgozat feltöltési határidő” megadott határidőig **módosítható**.

3.2 Hallgatóknak szóló videó a szakdolgozat feltöltéséről

<https://web.microsoftstream.com/video/b3944cb0-20d8-44ec-8873-d4fb5e9aaa57>

**A szakdolgozatokat kizárólag elektronikus úton, a Neptun-ban kell leadni, nem szükséges a papír alapon, bekötött formában való benyújtás**.

**SZAKDOLGOZATOKRA VONATKOZÓ INFORMÁCIÓK**

<https://www.elte.hu/oktatas/szakdolgozat>

**FŐBB ÁLTALÁNOS SZABÁLYOK**

A hallgató – a doktori képzés kivételével – a felsőfokú tanulmányok lezárásakor minden szakon önálló szakdolgozatot (diplomamunkát, portfóliót) köteles készíteni. A szakért felelős oktatási szervezeti egységek (intézet, tanszék) az Elektronikus Tanulmányi Rendszerben ajánlanak fel szakdolgozati témákat, vagy adnak lehetőséget jelentkezésre a hallgató által hozott témára.

A hallgató a képzést gondozó kar által meghatározott határidőig elektronikus formában, az Elektronikus Tanulmányi Rendszerben köteles benyújtani a dolgozatot, amelyet a szakért felelős oktatási szervezeti egység vezetője (az Nftv. hatálya alá tartozó tanárszak esetén a szakfelelős) által megbízott egy vagy több bíráló értékel, majd azt a hallgatónak bizottság előtt kell nyilvánosan megvédenie.

**A SZAKDOLGOZATOKBAN FELHASZNÁLT EGYES TARTALMAK KEZELÉSE, TITKOSÍTÁS**

A szakdolgozat csak indokolt esetben tartalmazhat olyan adatot, amely a titkosítására okot ad. Ha a szakdolgozat a titkosításra okot adó adat nélkül is értelmezhető, illetve elkészíthető (pl. a személyes adat anonimizálható), akkor ilyen adat alkalmazásának helye nincs.

A hallgató gondoskodik arról, hogy dolgozatát a jogszabályoknak és belső szabályzatoknak megfelelően készítse el és nyújtsa be, és a védett adatokat szabályosan kezelje. A sikeresen megvédett szakdolgozat az egyetemi repozitóriumban széles körben online elérhetővé válik. Ezért is különösen fontos hallgatói felelősség a jogsértések elkerülése érdekében néhány, a dolgozatba kerülő tartalom megválasztását befolyásoló szerzői jogi, más titok- és adatvédelmi szabály betartása:

* a nem a hallgatótól származó tartalmakat megfelelő hivatkozással kell jelölni;
* ha a szabad felhasználáson (idézésen) túlmenően kerül más tartalom (pl. mástól származó kép, ábra) a dolgozatba, ahhoz szerzői jogi felhasználási engedély szükséges, ehhez hasonlóan nem nyilvános szellemi alkotás felhasználásához annak jogosultjától (pl. bejelentés alatt álló szabadalom feltalálójától, bejelentőjétől) kell engedélyt szerezni;
* ha a dolgozat megírásához személyes adatot (pl. nevet, fényképet) gyűjtöttek, használtak fel, akkor az érintett hozzájárulása szükséges az adatkezelési tájékoztató megismertetését követően, de a hozzájáruló nyilatkozatot csak azoktól az érintettektől kell az Elektronikus Tanulmányi Rendszerben feltölteni, akiknek a személyes adatait a szakdolgozat tartalmazza;
* ha a dolgozatban gazdasági tevékenységhez kapcsolódó üzleti titok (vagy más titokfajta, pl. minősített adat) kerül felhasználásra, akkor ahhoz az érintett cég vagy más jogosult engedélyét kell beszerezni;
* ha a dolgozat az egyetem üzleti érdekeltségi körébe tartozó adatot tartalmaz, a témavezető már a dolgozat készítésének folyamatában elrendelheti a titkosítását, ekkor a hallgatónak erre figyelemmel kell az információ védelme érdekében eljárnia.

Ha a fenti felsorolásban említett engedélyek, hozzájárulások a nyilvánosságra hozatalra nem terjednek ki, és az adat dolgozatban való felhasználása mégis indokolt, a dolgozat titkosítását kell kezdeményezni a témavezetőnél. Az engedélyeket, továbbá ha a szakdolgozat személyes adatot tartalmaz, akkor az érintetti hozzájárulásokat és titkosítás esetén az erre vonatkozó témavezetői engedélyt a szakdolgozattal egy zip fájlban fel kell tölteni az Elektronikus Tanulmányi Rendszerbe, és titkosítás esetén a dolgozat titkosságára vonatkozó négyzetet is jelölni kell.

A hallgatót a szakdolgozata elkészítésében – ideértve a fentiekkel kapcsolatos kérdések tisztázását is – témavezető segíti.

**Az adatvédelemre vonatkozó tájékoztató és iratminták:**

* [**adatkezelési útmutató**](https://www.elte.hu/dstore/document/11210/adatkezeles_szakdolgozatokhoz);
* [**segédlet érintetti hozzájárulás beszerzéséhez**](https://www.elte.hu/dstore/document/11204/segedlet_erintetti_hozzajarulas_beszerzesehez);
* nagykorú érintett esetén
  + [**adatkezelési tájékoztató online kutatás esetén**](https://www.elte.hu/dstore/document/11206/adatkezeles_online_kutatas_nagykoru);
  + [**hozzájáruló nyilatkozat papír alapú kutatás esetén**](https://www.elte.hu/dstore/document/11203/hozzajarulas_papir_alapu_kutatas_nagykoru);
* kiskorú érintett esetén
  + [**adatkezelési tájékoztató online kutatás esetén**](https://www.elte.hu/dstore/document/11202/adatkezeles_online_kutatas_kiskoru);
  + [**hozzájáruló nyilatkozat papír alapú kutatás esetén**](https://www.elte.hu/dstore/document/11208/hozzajarulas_papir_alapu_kutatas_kiskoru).

**A szerzői jogilag védett tartalmakra, üzleti és egyéb titokra vonatkozó tájékoztató és iratminták:**

* [**útmutató szerzői jogi és üzleti titkokra vonatkozó kérdésekhez**](https://www.elte.hu/dstore/document/11205/szerzoi_jog_utmutato);
* [**felhasználási engedély szerzői mű esetén**](https://www.elte.hu/dstore/document/11207/felhasznalasi_engedely_szerzoi_mu);
* [**felhasználási engedély üzleti, vagy egyéb titok esetén**](https://www.elte.hu/dstore/document/11209/felhasznalasi_engedely_uzleti_egyeb).

**A plágiumra vonatkozó szabályok**

**(ÁJK)**

A szakdolgozat a hallgató **saját, önálló szellemi alkotása,** az abban hivatkozott, nyomtatott és elektronikus szakirodalom felhasználása a szerzői jogi jogszabályoknak megfelelően kell, hogy történjen.

A Hallgatói követelményrendszer alkalmazásában plágiumnak számít:

* a szószerinti idézet közlése idézőjel és hivatkozás megjelölése nélkül, azzal, hogy a világhálón szabadon elérhető forrás esetén a rákattintás útján működésbe hozható hiperhivatkozás (hiperlink) és a látogatás /lekérés naptári nap szerinti időmeghatározása is megfelelő hivatkozás;
* a tartalmi idézet hivatkozás megjelölése nélkül;
* más személy nyilvánosságra hozott/nyilvánosan hozzáférhető gondolat kifejtéseinek saját gondolatként való feltüntetése;
* idegennyelvű mű, vagy műrészlet lefordítása forrásmegjelölés nélkül;
* részben vagy egészben mesterséges intelligencia (MI) igénybe vétele útján előállított tartalom saját szellemi alkotó tevékenység eredményeként való megjelenítése, vagy az MI igénybevételével feldolgozott források helyett az MI igénybevételével létrehozott anyag (tartalom) forrásként való felhasználása

Plágium esetén szakdolgozat visszautasításra kerül, és ilyen esetben fegyelmi eljárás indítható.